**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Споразума о сарадњи у области одбране између Владе Републике Србије и Владе Републике Габон, који је потписан у Београду, 20. маја 2024. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**2. Разлози за доношење Закона**

Закључком Владе 05 Број: 018-4248/2024 од 16. маја 2024. године, прихваћен је Извештај о реализованим преговорима о усаглашавању Споразума о сарадњи у области одбране између Владе Републике Србије и Владе Републике Габон, прихваћен усаглашени текст предметног споразума, и овлашћен Братислав Гашић, министар одбране, за његово потписивање.

Споразум о сарадњи у области одбране између Владе Републике Србије и Владе Републике Габон, потписан је у Београду, 20. маја 2024. године.

Споразумом о сарадњи у области одбране између Владе Републике Србије и Владе Републике Габон, чије се потврђивање предлаже овим законом, опредељује се као његов основни циљ успостављање општих принципа и процедура за сарадњу у области одбране између влада Републике Србије и Републике Габон, односно њихових надлежних органа, која се заснива на принципима равноправности, реципроцитета и заједничких интереса, а ради доприноса развоју билатералних односа две државе.

Сврха предложеног закона, односно закљученог споразума, је успостављање правног оквира који би омогућио сарадњу у области одбране између уговорних страна или њихових надлежних органа, и то у области одбрамбене и безбедносне политике; војно-економске сарадње; научно-техничке сарадње; војног образовања и обуке; војне медицине и ветерине, као и другим областима од заједничког интереса о којима се договоре. Споразум ће се спроводити сарадњом између уговорних страна или њихових надлежних органа кроз званичне посете, радне састанке, размену искустава и консултације, програмима обуке и образовања, учешћем на вежбовним активностима, учешћем на конференцијама, симпозијумима и семинарима, као и на друге начине о којима се договоре. Споразум садржи одредбе о размени података, трошковима, здравственој заштити, изменама и допунама. Такође, предвиђен је и начин решавања спорова, престанка важења овог споразума, као и његовог ступања на снагу и трајања.

**3. Оцена потребних финансијских средстава за спровођење Закона**

За реализацију овог закона у 2024. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.